เมืองไทยสู้ดอกเบี้ยขาขึ้น
สั่งปรับแผนขายแบบกรมธรรม์เน้นตามถนัดไม่สู้เงินฝากแบงก์
17 ส.ค. 2554

สั่งปรับแผนขายแบบกรมธรรม์เน้นตามถนัดไม่สู้เงินฝากแบงก์
เมืองไทยประกันชีวิต ปรับแผนรับยุคดอกเบี้ยขึ้นไม่หยุด กลับไปเน้นขายสินค้าตามความถนัดให้ความคุ้มครองชีวิต
นายนริศ อจละนันท์ ผู้ช่วยกรรมการผู้จัดการ บริษัท เมืองไทยประกันชีวิต เปิดเผยว่า บริษัทจะให้น้ำหนักในการขายแบบประกันเพื่อความคุ้มครองมากขึ้น หลังจากอัตราดอกเบี้ยอยู่ในช่วงขาขึ้นมาต่อเนื่อง และปัจจุบันอัตราดอกเบี้ยนโยบายก็มาอยู่ที่ 3.25% อาจทำให้ประชาชนสนใจทำประกันแบบออมทรัพย์ลดน้อยลง และผลิตภัณฑ์ประเภทเงินฝากของธนาคารพาณิชย์ก็มีความหลากหลายให้ลูกค้าได้เลือกมากขึ้น ซึ่งหากบริษัทยังเน้นขายประกันแบบออมทรัพย์คงไม่สามารถไปแข่งกับธนาคารพาณิชย์ได้
“ช่วงนี้เมืองไทยประกันชีวิตคงกลับมายึดแนวทางที่ถนัด ขายแบบคุ้มครอง ซึ่งเมื่อรวมกับผลการวิจัยในช่วงที่ผ่านมาพบว่า ประชาชนเองก็มีความรู้ ความเข้าใจเกี่ยวกับประกันชีวิตมากขึ้น และให้น้ำหนักกับแบบคุ้มครองมากขึ้น เพื่อเป็นหลักประกันให้กับชีวิต ส่งผลให้ในช่วง 2 ปีที่ผ่านมา สัดส่วนประกันแบบคุ้มครองเพิ่มขึ้นอย่างต่อเนื่องและมีสัดส่วนใกล้เคียงกับแบบออมทรัพย์แล้ว” นายนริศ กล่าว
อย่างไรก็ดี บริษัทไม่ได้วางกลยุทธ์ให้ตัวแทนขายแบบใดแบบหนึ่งโดยเฉพาะ แต่เน้นขายแบบประกันตามความถนัด คือ เน้นความคุ้มครองมากกว่า ซึ่งหลังจากนี้บริษัทคงให้ตัวแทนฝ่ายขายนำโปรแกรมการตรวจสอบฐานะการเงิน ไปเป็นส่วนประกอบการทำงานเพื่อวางแผนให้กับลูกค้ามากขึ้น ไม่ว่าจะเป็นแผนความคุ้มครอง สุขภาพ กองทุนการศึกษา บำเหน็จบำนาญ อุบัติเหตุ และการลดหย่อนภาษี โดยยึดความต้องการลูกค้าเป็นหลัก เพราะที่ผ่านมาผลวิจัยต่างๆ ที่ออกมาระบุว่า คนไทยไม่ค่อยได้วางแผนทางการเงินเท่าใดนัก จึงยังมีช่องว่างให้เข้าไปทำตลาดอยู่
สำหรับในช่วงครึ่งปีแรกที่ผ่านมา แบบประกันคุ้มครองตลอดชีพ 99/20 ปี ได้รับการตอบรับจากลูกค้ามากที่สุด เนื่องจากมีค่าเบี้ยต่ำ ให้ความคุ้มครองสูง ขณะที่แบบออมทรัพย์ 20/14 ได้รับความสนใจรองลงมา เนื่องจากลูกค้าบางส่วนยังมองว่าถ้าทำประกันชีวิตแล้ว ต้องได้รับเงินคืนส่วนหนึ่ง ขณะที่ต่างประเทศมองว่าการทำประกันชีวิตก็เพื่อเป็นช่องทางสำรองให้กับชีวิต ไม่ได้ต้องการเงินคืน 
ทั้งนี้ คาดว่าในช่วงครึ่งปีหลังนี้ แบบประกันบำนาญจะได้รับความสนใจจากประชาชนที่ต้องการวางแผนเพื่อรองรับวัยเกษียณอายุเพิ่มมากขึ้น